Nog twee kinderlyke uit Limpopo-dam gehaalFoto: SAPD Die liggame van twee seuns is Vrydag deur polisieduikers uit ŉ dam in Vleifontein naby Louis Trichardt in Limpopo gehaal. Kol. Ronel Otto, woordvoerder van die polisie, het gesê die seuns, onderskeidelik tien en 15 jaar oud, woon in die Munzhedi- informele nedersetting. Hulle het glo Donderdagmiddag saam met vriende gaan swem, toe hulle vermoedelik in die moeilikheid geraak en verdrink het. Volgens Otto is dit die derde geval van verdrinking in die provinsie vandeesweek. Nog twee seuns, onderskeidelik ses en agt jaar oud, het Woensdag in ŉ klein dam in Mashishimale in Namakgale, wes van Phalaborwa, verdrink. Dit is nie duidelik waar die derde verdrinking plaasgevind het nie. Otto het die gemeenskap versoek om baie versigtig te wees wanneer hulle naby water is en het ŉ beroep op ouers gedoen om hul kinders te vergesel wanneer hulle gaan swem.